ŉ Taakspan is aangewys om die wrede moord en beweerde verkragting van ŉ plaaslike bejaarde van Orkney in Noordwes te ondersoek.

AO Elize Kruger, woordvoerder van die Orkney-polisie, het Dinsdag aan Maroela Media gesê die 76-jarige vrou het alleen in haar huisie op die dorp gebly en was baie veiligheidsbewus.

Die vrou is Saterdag omstreeks 09:00 die laaste keer lewend deur vriende en familie by ŉ kettingwinkel gesien.

“Sy moes Sondagoggend die kerk gaan oopsluit, maar het nooit opgedaag nie. Die kerkgangers en haar bure het maar aangeneem dat sy siek gevoel en Sondag tuis gebly het,” het Kruger gesê.

Kruger het gesê die vrou se kinders en kleinkinders, wat wyd verspreid oor Suid-Afrika woon, het Maandag begin bekommerd raak toe hulle nie die vrou in die hande kon kry nie.

“Hulle kon haar nie per selfoon in die hande kry nie en sy het nie oproepe oor haar huisfoon beantwoord nie. Die kinders en kleinkinders het die slagoffer se bure gebel en gevra om te gaan ondersoek instel.”

Volgens Kruger het bure na die vrou se huis gegaan en gesien die staalhek en voordeur was oop. “Hulle het verder gaan ondersoek instel en gesien die huis is deurmekaar. Hulle het op haar liggaam in die stort by haar slaapkamer afgekom.” Die bure het die polisie Maandag omstreeks 13:00 ontbied.

Die vrou se hande was met skoenveters vasgebind. Sy is na bewering verwurg. ŉ Geregtelike doodsondersoek sal egter gedoen word om die oorsaak van haar dood te bevestig.

Die polisie ondersoek nog wanneer presies die vrou vermoor is en hoeveel verdagtes betrokke was.

Sover vasgestel kan word, word twee klein televisiestelle vermis en ŉ onbekende bedrag geld is uit die vrou se beursie gesteel.

Die polisie ondersoek ŉ saak van moord, huisroof en verkragting. Niemand is nog in verband met die voorval in hegtenis geneem nie. Die taakspan het ŉ volskaalse soektog na die verdagte of verdagtes van stapel gestuur.